A BIZOTTSÁG HATÁROZATA
(2008. január 30.)
a 93/52/EGK határozat Olaszország egyes közigazgatási területeinek hivatalosan brucellózismentessé (B. melitensis) nyilvánítása, valamint a 2003/467/EK határozat Olaszország egyes közigazgatási területeinek hivatalosan szarvasmarha-tuberkulózistól és szarvasmarha-brucellózistól mentessé és Lengyelország egyes közigazgatási területeinek hivatalosan szarvasmarhák enzootikus leukózisától mentessé nyilvánítása tekintetében történő módosításáról
(az értesítés a C(2008) 324. számú dokumentummal történt)
(EGT-vonatkozású szöveg)
(2008/97/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak A. melléklete I.4. pontjára, II.7. pontjára és D. melléklete I.E. pontjára,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (2) és különösen annak A. melléklete 1. fejezetének II. szakaszára,
mivel:
(1)
Az egyes tagállamok vagy régiók brucellózisra (B. melitensis) vonatkozó követelményeknek való megfelelősége rögzítéséről és hivatalosan brucellózismentes tagállammá, illetve régióvá nyilvánításáról szóló, 1992. december 21-i 93/52/EGK bizottsági határozat (3) felsorolja azokat a tagállamokat és tagállami régiókat, amelyek a 91/68/EGK irányelv alapján hivatalosan brucellózismentesnek (B. melitensis) minősülnek.
(2)
Olaszország dokumentációt nyújtott be a Bizottságnak, amely igazolja a 91/68/EGK irányelv A. melléklete 1. fejezetének II.1.b) pontjában előírt feltételek teljesülését Lazio régió Latina és Róma tartománya és Veneto régió tekintetében. Ezeket a tartományokat és ezt a régiót ennek megfelelően hivatalosan brucellózistól (B. melitensis) mentesnek kell nyilvánítani.
(3)
A 64/432/EGK irányelv előírja, hogy amennyiben az irányelvben meghatározott egyes feltételek teljesülnek, a tagállamok, azok részei vagy régiói a szarvasmarha-állomány tekintetében hivatalosan tuberkulózis-, brucellózis- és szarvasmarhák enzootikus leukózisától mentesnek nyilváníthatók.
(4)
A tagállamok tuberkulózismentessé, brucellózismentessé és szarvasmarhák enzootikus leukózisától mentessé nyilvánított régióinak jegyzékeit az egyes tagállamok vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusza megállapításáról szóló, 2003. június 23-i 2003/467/EK bizottsági határozat (4) állapítja meg.
(5)
Olaszország dokumentációt nyújtott be a Bizottságnak, amely Piemonte régió Vercelli tartománya, valamint Toscana régió Pisa és Pistoia tartománya vonatkozásában igazolja a 64/432/EGK irányelvben előírt vonatkozó feltételeknek való megfelelőséget, annak érdekében, hogy a fent említett tartományokat hivatalosan Olaszország tuberkulózismentes régióivá nyilváníthassák.
(6)
Olaszország dokumentációt nyújtott be a Bizottságnak, amely Puglia régió Brindisi tartománya, valamint Toscana régió vonatkozásában igazolja a 64/432/EGK irányelvben előírt vonatkozó feltételeknek való megfelelőséget, annak érdekében, hogy a fent említett tartományt és régiót hivatalosan Olaszország brucellózismentes régióivá nyilváníthassák.
(7)
Az Olaszország által benyújtott dokumentáció értékelését követően az érintett tartományokat és régiót a szarvasmarhafélék tekintetében hivatalosan tuberkulózis-, illetve brucellózismentessé kell nyilvánítani.
(8)
Lengyelország dokumentációt nyújtott be a Bizottságnak, amely igazolja a 64/432/EGK irányelvben előírt vonatkozó feltételeknek való megfelelőséget, annak érdekében, hogy egyes powiatykat hivatalosan Lengyelország szarvasmarhák enzootikus leukózisától mentes régióinak tekintsék.
(9)
A Lengyelország által benyújtott dokumentáció értékelését követően ezek a powiatykat Lengyelország szarvasmarhák enzootikus leukózisától hivatalosan mentes régióinak minősülnek.
(10)
A 93/52/EGK és a 2003/467/EK határozatot ezért ennek megfelelően módosítani kell.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/52/EGK határozat II. melléklete e határozat I. mellékletének megfelelően módosul.
2. cikk
A 2003/467/EK határozat I., II. és III. melléklete e határozat II. mellékletének megfelelően módosul.
3. cikk
E határozatnak a tagállamok a címzettjei.
Kelt Brüsszelben, 2008. január 30-án.